text: রাজশাহী রেঞ্জের এসপির বিরুদ্ধে মামলা : প্রতিবেদন ১ নভেম্বর রাজশাহী রেঞ্জের এসপির বিরুদ্ধে মামলা : প্রতিবেদন ১ নভেম্বর
  প্রকাশিত : ১২ আগস্ট , ২০২০ ৯:৩৭ অপরাহ্ন সর্বশেষ আপডেট : প্রকাশিত : ১২ আগস্ট , ২০২০ ৯:৩৭ অপরাহ্ন
  বাংলা ম্যাগাজিন ডেস্ক : চাঁদাবাজির অভিযোগে রাজশাহী রেঞ্জের পুলিশ সুপার (এসপি) বেলায়েত হোসেনের (৪৮) বিরুদ্ধে মামলার প্রতিবেদন দাখিলের জন্য আগামী ১ নভেম্বর দিন ধার্য করেছেন আদালত।
  বুধবার (১২ আগস্ট) ঢাকা মহানগর হাকিম দিদার হোসেন মামলাটি পুলিশ ব্যুরো অব ইনভেস্টিগেশনকে (পিবিআই) তদন্ত করে আগামী ১ নভেম্বরের মধ্যে প্রতিবেদন দাখিলের নির্দেশ দেন।
  ঢাকা মহানগর হাকিম দিদার হোসেনের আদালতে মামলাটি করেন গোলাম মোস্তফা আদর (২৯) নামে ঢাকার এক ব্যবসায়ী।বেলায়েতসহ মামলায় অজ্ঞাতনামা ১৫-১৬ জনকে আসামি করা হয়েছে। মামলায় দণ্ডবিধির ৩৮৫/৩০৭/৩২৬/৩২৫/৪২০/৪০৬/৩৮৫/৩৮৩/৫০৬ ধারায় অভিযোগ আনা হয়েছে।
  আরও পড়ুন: অ্যাটর্নি জেনারেলের করোনা নেগেটিভ, আছেন আইসিইউতেই
  গত ৮ আগস্ট বেলায়েতসহ অজ্ঞাতনামা ১৫-১৬ জন ডিবি নামধারী পুলিশ পরিচয় দিয়ে বাদীর বাসায় প্রবেশ করে ২৫ লাখ টাকা চাঁদা দাবি করেন। টাকা না দিলে অস্ত্র মামলায় ফাঁসানো হবে এবং নারায়ণগঞ্জের ব্যবসা প্রতিষ্ঠানে ভ্রামমাণ আদালত নিয়ে জরিমানাসহ জেলে দেয়া হবে বলে হুমকি দেন।
  অভিযোগে আরও বলা হয়, এ অবস্থায় বাদী কিংকর্তব্যবিমূঢ় হয়ে পড়েন এবং বার বার আসামি বেলায়েতকে বলেন, 'আপনি আমাদের কাছের লোক, কী বলছেন?' তখন আসামি বেলায়েত অশ্রাব্য ভাষায় গালাগালি করেন এবং টাকা দিতে না পারায় মারপিট করে মুক্তিপণের জন্য অপহরণ করে অন্যায় ও বেআইনিভাবে মিন্টু রোডের ডিবি কার্যালয়ে নিয়ে যান। সেখানে নিয়ে বাদীকে ২৫ লাখ টাকা দিতে বলেন। নতুবা ক্রসফায়ার অথবা ফেনসিডিলসহ অস্ত্র দিয়ে মামলা দেয়া হবে বলে হুমকি দেন। তখন বাদী সাড়ে তিন লাখ টাকা আসামি বেলায়েতের হাতে তুলে দেন এবং ১০ আগস্ট আরও ৫০ হাজার টাকা দেন।
  আসামির সঙ্গে ১৫ লাখ টাকায় রফা-দফা করে বাদীর বাবা ৫ লাখ টাকার চেক দিয়ে সমন্বয় করেন। আরও ৬ লাখ টাকা সাত দিনের মধ্যে দিতে বলেন। তা না হলে বাদীর ব্যবসা বন্ধ করে দেয়ার হুমকি দেন বেলায়েত।